Τροποποιήσεις χρηματοοικονομικών αριθμοδεικτών ως προς την ενίσχυση της προβλεψιμότητας των χρηματιστηριακών αποδόσεων
Authors: Γεωργίου Αικατερίνη 
Published: August 2023

H προβλεψιμότητα των χρηματιστηριακών αποδόσεων έχει προσελκύσει πολλές αμφιλεγόμενες συζητήσεις μεταξύ των ακαδημαϊκών και των επαγγελματιών του κλάδου, και παραμένει μέχρι και σήμερα μία από τις περιοχές-κλειδιά σε επίπεδο ερευνητικό στον κλάδο της χρηματοοικονομικής. Διάδοχος της πεποίθησης ότι η χρηματιστηριακή αγορά ακολουθούσε έναν τυχαίο περίπατο κι επομένως ενδείξεις περί προβλεψιμότητας (αν υπάρχουν) θεωρούνταν απόρροια της μη ορθολογικότητας της αγοράς, υπήρξαν οι έντονες ερευνητικές προσπάθειες να βελτιωθεί η ακρίβεια των προβλέψεων των χρηματιστηριακών αποδόσεων μέσω εκτενέστερης διερεύνησης χρηματοοικονομικών αριθμοδεικτών, οικονομικών μεταβλητών και άλλων συμπεριφορικών παραγόντων με προβλεπτική δυναμική. Η διατριβή επικεντρώνεται στους κλασσικούς χρηματοοικονομικούς αριθμοδείκτης μέρισμα-προς-τιμή (dividend-price, dp) και κέρδη-προς-τιμή (earnings-price, ep) και βασιζόμενοι σε σχέσεις μακροχρόνιας ισορροπίας μεταξύ των λογαριθμικών μερισμάτων, κερδών και τιμών δημιουργούνται οικονομετρικά οι τροποποιημένες τους εκδοχές, οι οποίες ουσιαστικά αποτελούν στάσιμες εκδοχές των αρχικά μη-στάσιμων δεικτών αποτίμησης. Αποδεικνύεται ότι σε όλους τους ορίζοντες πρόβλεψης, οι τροποποιημένες μας μεταβλητές είναι σε θέση να επεξηγήσουν περισσότερο τις διακυμάνσεις των χρονικά μεταβαλλόμενων αναμενόμενων αποδόσεων. Το πρώτο δημοσιευμένο άρθρο με τίτλο “Modified Ratios and the Cyclically-Adjusted Price-Earnings Ratio” επικεντρώνεται στις τροποποιήσεις των κλασσικών dp και ep και συγκρίνονται τα αποτελέσματα εντός και εκτός δείγματος έναντι του πολύ γνωστού CAPE των Campbell και Shiller (2001). Το δεύτερο άρθρο με τίτλο “Interpreting Return Variability via the Dividend-Price-Earnings Ratio” εστιάζει στην εισαγωγή μιας νέας μεταβλητής πρόβλεψης των αποδόσεων βασιζόμενη στην σχέση μακροχρονίου ισοζυγίου μεταξύ των μερισμάτων, των κερδών και των τιμών (dpe σε συντομία). Τα αποτελέσματα μας συγκρίνονται με την επίδοση του κλασσικού δείκτη dp και της τροποποιημένης του εκδοχής (mdp με βάση την σχέση συνολοκλήρωσης μεταξύ μερισμάτων και τιμών). Συνοπτικά, τα κύρια ευρήματα της διατριβής είναι τα ακόλουθα. Πρώτον, το τροποποιημένο dp φαίνεται να είναι ένας πιο ικανός δείκτης πρόβλεψης των αποδόσεων ανεξαρτήτως ορίζοντα πρόβλεψης. Δεύτερον, το τροποποιημένο ep είναι επίσης ικανό να επεξηγήσει τις διακυμάνσεις των αμερικανικών αποδόσεων. Τρίτον, τόσο το mdp, όσο και το mep φαίνεται να είναι ικανά να παράγουν βελτιωμένα αποτελέσματα εντός και εκτός δείγματος έναντι του αγαπημένου στην επενδυτική κοινότητα CAPE. Τέταρτον, οι προτεινόμενες μεταβλητές dpe και mdp ξεπερνούν την επίδοση του γνωστού dp, και ταυτόχρονα βελτιώνουν την ποιότητα των προβλέψεων των χρηματιστηριακών αποδόσεων σε ονομαστικές και πραγματικές αξίες, αλλά και τις υπέρ-αποδόσεις. Οι επιπτώσεις της μελέτης είναι οι ακόλουθες. Πρώτον, προτείνεται η χρήση νέων μεταβλητών πρόβλεψης των οποίων η δημιουργία δεν απαιτεί την γνώση περίπλοκων οικονομετρικών τεχνικών. Δεύτερον, ένας επενδυτής που χρησιμοποιεί τα dpe, mdp και mep μπορεί να αυξήσει τα οφέλη που απολαμβάνει από τις προβλέψεις τόσο εντός, όσο και εκτός δείγματος, και επομένως, να αυξήσει την ικανότητα του να διαχειρίζεται κινδύνους που σχετίζονται με τα χαρτοφυλάκια και να αντιμετωπίσει στρατηγικά ζητήματα αναφορικά στις στρατηγικές market-timing και τον καταμερισμό των περιουσιακών στοιχείων. Η εν λόγω ερευνητική προσπάθεια σχετίζεται άμεσα με τις καθημερινές προκλήσεις που αντιμετωπίζουν οι χρηματοοικονομικοί αναλυτές, οι διαχειριστές χαρτοφυλακίων και σχετικών κινδύνων, και οι επενδυτές. Στοχεύεται να «φωτιστεί» περισσότερο η περιοχή των προβλέψιμων χαρακτηριστικών στις χρονικά μεταβαλλόμενες αναμενόμενες αποδόσεις και να τονίσουμε τις ενισχυμένες δυνατότητες σε επίπεδο ερμηνείας των διακυμάνσεων των αποδόσεων, των ήδη αναγνωρισμένων μεταβλητών υπό την εφαρμογή συγκεκριμένων οικονομετρικών τροποποιήσεων.